Predkladacia správa

	Daňová správa Slovenskej republiky od svojho vzniku prešla určitým vývojom a v priebehu uplynulých  rokov  prispôsobovala svoje postupy vzniknutým  a zmeneným situáciám v  prostredí, v ktorom pôsobí. Svojim charakterom to boli väčšinou čiastkové úpravy reagujúce na aktuálne problémy v správe daní, pričom absentoval prístup riešiť zásadné otázky komplexne a systémovo.  V záujme lepšieho naplnenia poslania daňovej správy, ktorým je efektívny výber príjmov, podpora dobrovoľného plnenia daňových povinností daňových subjektov  a v neposlednom rade aj zabezpečenie a vytvorenie vhodného pracovného prostredia a vzdelávania zamestnancov, vzniká potreba vykonať jej reformu. 

	Ďalším impulzom na vykonanie zmien v daňovej správe SR je snaha SR o vstup do európskych štruktúr, čo pre daňovú správu bude znamenať prispôsobiť jej pracovné postupy, informačné technológie  a metódy práce tak, aby spĺňala podmienky  vstupu do EÚ a bola schopná vykonávať činnosť v rámci jednotného trhu EÚ.

	MF SR iniciovalo vypracovanie dokumentu Reforma daňovej správy Slovenskej republiky z dôvodu potreby stanoviť ucelenú koncepciu vývoja daňovej správy, zabezpečujúcu v určenom časovom horizonte transformáciu daňovej správy SR na modernú a efektívnu správu, ktorá zabezpečí efektívny výber daní a zároveň bude spĺňať kritériá a štandardy používané v EÚ. S tým zámerom je do dokumentu Reforma daňovej správy SR zakomponovaný aj zámer na zriadenie útvaru odhaľovania podozrení z daňových trestných činov  v štruktúre daňovej správy. Vzhľadom na závažnosť tejto problematiky je táto oblasť spracovaná aj ako samostatný materiál, predkladaný súčasne. 

	Dokument je potrebné chápať ako rámcový, ktorý určuje základné línie reformy a zároveň ako otvorený, ktorý bude možné ďalej rozvíjať a upravovať v súlade s procesom modernizácie daňovej správy. Všetky určené postupy budú postupne rozpracované do dielčích projektov.

             Predkladaný materiál prešiel medzirezortným  pripomienkovým konaním, ktorého výsledky sú uvedené v prílohe. Nebola akceptovaná zásadná pripomienka Ministerstva vnútra SR, ktoré ani po opakovaných rokovaniach nesúhlasí, aby navrhovaný útvar pre odhaľovanie daňových trestných činov v štruktúre daňovej správy mal  postavenie orgánu činného v trestnom konaní rovnako, ako má policajný orgán. Keďže  koncepcia navrhovaného útvaru je založená práve na tomto princípe, je v záujme zlepšenia súčasného stavu v odhaľovaní daňových trestných činov nutné predložiť tento dokument na rokovanie vlády SR s rozpornými stanoviskami.